**ELŐTERJESZTÉS**

**Szombathely Megyei Jogú Város Közgyűlésének**

**2023. szeptember 28-i ülésére**

**Javaslat a helyi közösségi közlekedés hálózatfejlesztésére**

**I.**

A Közgyűlés 219/2023. (VI.15.) és 220/2023. (VI.15.) Kgy. számú határozata alapján megkötött Közszolgáltatási Szerződés módosításban a BLAGUSS Kft. vállalta az Éhen Gyula téren lévő, leromlott állapotú szolgáltatási decentrum épület, külső és belső átalakítását fejlesztését, energetikai korszerűsítését, valamint az általa üzemeltetett autóbusz flotta fejlesztéseként 4 db új MIDI autóbusz (3 db gázolaj üzemanyagú, 1 db elektromos) beszerzését.

A BLAGUSS Agora Hungary Kft. az Éhen Gyula téren lévő decentrum épület felújítása keretében megszerezte az épület melletti 2 db felépítmény tulajdonjogát, amelyek az épület átalakítása keretében elbontásra kerülnek. A forgalmi iroda kiürítésre került, a forgalomirányítás ideiglenesen a GYSEV Zrt. állomásépület bérelt helyiségébe került. A forgalmi irodát átadták a megbízott kivitelezőnek, a munkálatok előre láthatólag 2023. november hónap közepéig befejeződnek. Jelenleg az új nyílászárók legyártása, kiszállítása van folyamatban.

A BLAGUSS Agora Hungary Kft. 3 db gázolaj üzemanyagú új MIDI autóbuszt megrendelt a gyártónál, az előleget kifizette, az elektromos üzemű autóbusz beszerzése tárgyában egyeztetéseket folytat.

A közösségi közlekedés további fejlesztéseként 2023. szeptember 1-től informatikai fejlesztéssel, a valósidejű közlekedési időadatokra támaszkodó csatlakozás-menedzsment rendszert helyeztek üzembe, amely szükség esetén az autóbusz-vezető automatikus értesítésével biztosítja a menetrendben meghirdetett csatlakozásokat. A BLAGUSS Agora Hungary Kft. honlapján a <https://blaguss-szombathely.hu/tervezheto-kiszamithato-csatlakozasok-szombathelyen/> linken megtalálhatóak azon csatlakozások, amelyeket menetrend szerint biztosítanak. Ez azt jelenti, hogy a csatlakozó járat bizonyos mértékű késéséig megvárja az érkező autóbuszt. Az új fejlesztés eredményeképpen átszállással (csatlakozással) még több eljutási lehetőséget tudnak biztosítani a városban.

**II.**

A Közgyűlés 2023. június 15-i ülésén hozott 221/2023. (VI.15.) Kgy. számú határozat 2. pont alapján a BLAGUSS Agora Hungary Kft. elkészítette a Szent Quirinus utca átadásával összefüggő menetrend-, és hálózatmódosításra vonatkozó javaslatát, amelynek célja elsődlegesen a Szent Quirinus utca által biztosított hálózati kapcsolatok megvalósítása a körjáratokon az Újtemető érintésével, valamint a 7-es számú autóbuszjárat menetrendjének javítása (1. számú melléklet). A Szent Quirinus utca átadásával lehetőség nyílik egy évtizedes lakossági célforgalmi igény megvalósítására. A javaslat szerint a **2A, 2C, 20A, 20C, 29A, 29C számú** körjáratok megteremtenék a közvetlen eljutási lehetőséget a Derkovits lakótelep és az Újtemető között, továbbá az Újtemető szintén átszállás nélkül elérhetővé válna a Károly Róbert utca térségéből és a Joskar-Ola városrészről is. Az Újtemetőnél 20 óráig ~15 perces, azt követően ~30 perces követés valósulna meg a körjáratokkal, a 7-es autóbuszok kínálata mellett. A körjáratok a Savaria Plaza és a Szent Gellért utca 64. megállóhelyek között a Körmendi út helyett a Jáki úton közlekednek, valamint érintik az Újtemető és a Bevásárlóközpontnál újonnan kialakított megállót is. A körjáratok járatsűrűsége, üzemideje változatlan marad, kivéve a Vasútállomásról 14:32-kor induló 20C autóbuszjáratot, amely az alacsony utasforgalomra való tekintettel megszüntetésre javasolt. A körjárati autóbuszvonalakon menetidő-felülvizsgálatot végeznek. A javasolt menetrend módosítás szerint a **7-es járatok** Zanat felé az Aluljáró (Szent Márton utca) megállóhely helyett az Aluljáró (Thököly utca) és az 56-osok tere (Széll Kálmán utca) megállóhelyek érintésével közlekednek, egységes rendszerben a szakaszon közlekedő más járatokkal. A 7-es járat az Újtemető - Zanat irányban a Vörösmarty Mihály utcán át közlekedik a Nádasdy Ferenc utca helyett. Zanat, autóbusz-forduló felé az Aluljáró (Szent Márton utca) helyett az Aluljáró (Thököly Imre utca) megállóban áll meg. A járat útvonala a további szakaszon változatlan marad. A járatok a teljes vonalon 60 percenként közlekednek, míg csúcsidőben a Nyomda és Zanat, autóbusz-forduló megállóhelyek között a 27-es és 27A járatokkal együttesen 30 perces követés valósul meg. A **27-es járatok** a Parkerdő felé, a 27A járatok a Parkerdő lakópark felé az Arany János utca megállóhely után a Jégpince úton (régi 26-os útvonala) közlekednek (érintve a Kétrózsa köz, Brenner János utca, Kozma dűlő és Víztározó megállóhelyeket). A 27A járatok technikai végállomása ezzel egyidejűleg a Falunagy utca megállóhelyre kerül át, megszüntetve ezzel a balesetveszélyes Parkerdő lakóparki Y-megfordulást. A 27-es járatok végállomása továbbra is Parkerdő, autóbusz-forduló. Csúcsidőben a 27-es és 27A járatok mindkét irányban az Éhen Gyula lakótelep érintésével, Zanat, autóbusz-fordulóig meghosszabbítva közlekednek, biztosítva így a keleti városrészen a csúcsidőben 30 perces követést a belváros felé, továbbá a keleti városrész és az Autóbusz-állomás közvetlen kapcsolatát. A 27-es és 27A járatok üzemideje mindkét irányban közel változatlan marad, azonban a Parkerdő kiszolgálása jelentősen bővül. A növekvő városrészt munkanapokon napi 5 helyett 10, hétvégén napi 5 helyett 7 járatpár szolgálja ki, ezáltal az autóbuszvonalon csúcsidőben 60, csúcsidőn kívül 120 perces ütem megvalósítására nyílik lehetőség 7:30-19:30 között. A **6-os autóbuszvonalon** kihasználatlanság miatt megszűnnek a Minerva lakópark és a Vasútállomás között a Minerva lakóparkból 7:33-kor és 16:33-kor induló járatok.

A **21A-s autóbuszvonalon** a Vasútállomás és a Joskar-Ola városrész között teljes üzemidőben és ütemesen közlekedő 9, 29A és 29C járatok miatt a 21A járat Joskar-Ola városrészre történő betérése nem indokolt. A járatsűrűség és az üzemidő változatlan marad. Az indulási időpontok módosításával a Vasútállomáson új csatlakozás biztosítható a Minerva lakópark felől érkező 30Y, az Oladi városrész felől érkező 5-ös, valamint a Zanat felől érkező 7-es autóbuszokról a déli városrész felé közlekedő 21A autóbuszra. A déli városrészen a közlekedési rend nem változik. A **22-es autóbuszvonalon** a Múzeumfalu megállóhely érintése a Kilátó út felé csak leszálló utas jelentkezése esetén javasolt. A **10H autóbuszvonalon** az iVy Technology Kft. megállóhelyről 16:10-kor induló járat 4 perccel korábban, 16:06-kor történő indítását javasolják a környékbeli nagyfoglalkoztatókkal történt menetrendi egyeztetésen felmerült igények alapján.

A mentrend módosítási javaslat a **30Y, 5, 9, 12 és 21 számú autóbusz vonalakon** javasol menetidő-korrekciókat, amelyeket részletesen a melléklet tartalmaz.

A menetrend módosításához az alábbi helyszíneken javasol a BLAGUSS Agora Hungary Kft. új autóbusz megállóhelyeket kijelölni:

Éhen Gula lakótelep:

* Szövő utca 2. szám előtti autóbusz öböl
* Szövő u. 60. szám előtt
* Alkotás u. 33. park felőli oldal

Jégpince út:

* Kétrózsa köz (autóbusz forduló)
* Jégpince út - Brenner János u. kereszteződés északi oldal

A Szent Quirinus utcát is érintő menetrendet 2023. október 16. napjától tervezi a BLAGUSS Agora Hungary Kft. bevezetni.

A javasolt új menetrend bevezetésével éves szinten összesen 14.731,7 km futásteljesítmény többlet prognosztizálható, amely hozzávetőlegesen 1.000.000,- Ft/hónap többlet költséget jelentene.

**III.**

A Szombathely, Sárdi-ér utca és a Boglárka utca környékének bekapcsolásának lehetőségével felkerestem a nagyfoglalkoztató cégeket (FELLER Hálózati Csatlakozó Kábeleket Szerelő Kft., Salesianer Miettex Magyarországi Kereskedelmi Kft., SZOVA Szombathelyi Vagyonhasznosító és Városgazdálkodási Nonprofit Zrt., Magyar Posta Zrt., Szombathelyi Távhőszolgáltató Kft., TDK Hungary Components Kft.)

A megkeresett cégek közül a Salesianer Miettex Magyarországi Kereskedelmi Kft., SZOVA Szombathelyi Vagyonhasznosító és Városgazdálkodási Nonprofit Zrt., Magyar Posta Zrt., valamint a Szombathelyi Távhőszolgáltató Kft. nyilatkozott úgy, hogy vannak munkavállalóik, akik munkába járás során igénybe vennék a menetrend szerint közlekedő autóbuszokat. Érdemi igény a Salesianer Miettex Magyarországi Kereskedelmi Kft. részéről érkezett.

A Salesianer Miettex Magyarországi Kereskedelmi Kft. a megkeresésemre válaszként írt levelében tájékoztatott, hogy nem zárkózik el attól, hogy hozzájáruljon az autóbuszjárat üzemeltetésével kapcsolatos költségekhez. Kérte a költségek konkretizálását, a buszjárat menetrendjének a környékbeli cégek munkarendjéhez történő igazítását. A BLAGUSS Agora Hungary Kft. felmérése alapján az érintett útszakasz bekapcsolása a helyi autóbusz menetrendben mintegy 3965,8 km/év többlet futásteljesítménnyel járna, a jövő évtől nagyságrendileg 2.850.000,- Ft/év költségnövekedést jelentene.

A menetrend tervezetük szerint a 8H jelű (Újperint - Joskar-Ola városrész - Vasútállomás - Vásártér utca - Körtés utca viszonylaton közlekedő) autóbusz munkanapokon a műszakrendhez igazodóan a Vásártér utca (Jávor utca) - Vásártér utca (Csaba utca) - Sárdi-ér utca -Boglárka utca - Körtés utca útvonalon napi 4 alkalommal közlekedne.

A felmérés alapján tájékoztatást küldtünk a Salesianer Miettex Magyarországi Kereskedelmi Kft. részére, azonban jelen előterjesztés elkészültéig válasz nem érkezett.

Javaslom, hogy a Közgyűlés hagyja jóvá a Szombathely, Sárdi-ér utca és a Boglárka utca környékének bekapcsolását a helyi közösségi közlekedésbe azzal a feltétellel, hogy a járat működtetésével felmerülő költségeket a Sárdi-ér utca és a Boglárka utca környékén működő nagyfoglalkoztatók viseljék. Javaslom továbbá, hogy a Közgyűlés hatalmazza fel a Városstratégiai, Idegenforgalmi és Sport Bizottságot, hogy a fenti feltétel teljesülése esetén és kizárólag ezzel kapcsolatos menetrend-változást jóváhagyja.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen!

**Szombathely, 2023. szeptember „ ”**

**/: Dr. Nemény András :/**

**I.**

**HATÁROZATI JAVASLAT**

**….…./2023. (****IX. 28.) Kgy. számú határozat**

A Közgyűlés a „Javaslat a helyi közösségi közlekedés hálózatfejlesztésére” című előterjesztést megtárgyalta, és a BLAGUSS Agora Hungary Kft. 2023. évben tervezett fejlesztéseiről az alábbi döntést hozza:

A Közgyűlés a BLAGUSS Agora Hungary Kft. által a 2023. évben tervezett fejlesztésekről készített tájékoztatást tudomásul veszi.

**Felelős**: Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő**: azonnal

**II.**

**HATÁROZATI JAVASLAT**

**….…./2023. (IX. 28.) Kgy. számú határozat**

A Közgyűlés a „Javaslat a helyi közösségi közlekedés hálózatfejlesztésére” című előterjesztést megtárgyalta, és a Szombathely, Szent Quirinus utca átadásával összefüggő menetrend-, és hálózatmódosításra vonatkozó BLAGUSS Agora Hungary Kft. által javasolt menetrend módosítás alapján az alábbi döntéseket hozza:

1. A Közgyűlés az előterjesztés II. pontjában szereplő menetrend módosítási javaslatot 2023. október 16. napjával történő üzemkezdettől jóváhagyja.
2. A Közgyűlés felkéri a BLAGUSS Agora Hungary Kft-t, hogy a menetrend módosítással kapcsolatos - Közszolgáltatási Szerződésben vállalt és meghatározott - feladatairól gondoskodjon.
3. A Közgyűlés a menetrend módosítás teljesítmény-többlete miatt várható fedezetét a költségvetésben biztosítja.
4. A Közgyűlés felhatalmazza a polgármestert a Közszolgáltatási Szerződés előterjesztés mellékletében foglaltakkal egyező módosítása szerinti aláírására.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője.)

**Határidő:** 1. pont: azonnal

2-4. pont: 2023. október 15.

**III.**

**HATÁROZATI JAVASLAT**

**….…./2023. (IX. 28.) Kgy. számú határozat**

A Közgyűlés a „Javaslat a helyi közösségi közlekedés hálózatfejlesztésére” című előterjesztést megtárgyalta, és a Szombathely, Sárdi-ér utca és a Boglárka utca környékének bekapcsolásának lehetőségével kapcsolatosan az alábbi döntést hozza:

1. A Közgyűlés jóváhagyja a Szombathely, Sárdi-ér utca és a Boglárka utca környékének bekapcsolását a helyi közösségi közlekedésbe azzal a feltétellel, hogy a járat működtetésével felmerülő költségeket a Sárdi-ér utca és a Boglárka utca környékén működő nagyfoglalkoztatók viselik.
2. A Közgyűlés felhatalmazza a Városstratégiai, Idegenforgalmi és Sport Bizottságot, hogy az 1. pontban írt feltétel teljesülése esetén és kizárólag ezzel kapcsolatos menetrend-változást jóváhagyja.
3. A Közgyűlés felhatalmazza a polgármestert, hogy az 1. ponthoz kapcsolódó megállapodást és a Közszolgáltatási Szerződés módosítást aláírja.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Tóth Kálmán, elnök

Dr. Károlyi Ákos, jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője.)

**Határidő:** 1. pont: azonnal

* 1. pont: folyamatos